KIRJALLINEN KYSYMYS P-0825/02 esittäjä(t): Chris Davies (ELDR) komissiolle. Jim Currie.



Virallinen lehti nro 205 E , 29/08/2002 s. 0221 - 0222



KIRJALLINEN KYSYMYS P-0825/02 esittäjä(t): Chris Davies (ELDR) komissiolle (19. maaliskuuta 2002) Aihe: Jim Currie Komission ympäristöasioiden pääosaston entinen pääjohtaja Jim Currie päätti liittyä British Nuclear Fuels Ltd:n hallitukseen vain neljä kuukautta pääjohtajan toimestaan luopumisen jälkeen. Tämä antaa pakostakin aiheen epäillä mahdollisia eturistiriitoja, siitä syntyy vaikutelma, että ympäristöasioiden pääosastolla on liian läheiset suhteet teollisuuteen, ja se kyseenalaistaa komission puolueettomuuden ympäristöpolitiikassa. Komission jäsen Wallström mainitsi asiasta Euroopan parlamentissa 12. maaliskuuta 2002. Katsooko komissio, että Currie on noudattanut tarkoin Euroopan yhteisöjen virkamiehiin sovellettavien säännösten 16 artiklaa? Aikooko komissio kehottaa Currieta luopumaan tehtävästään? Jos ei aio, miksi? Neil Kinnockin komission puolesta antama vastaus (19. huhtikuuta 2002) Entisten vakituisten virkamiesten ja muiden palvelussuhteessa olleiden on palvelussuhteen päätyttyä noudatettava henkilöstösääntöjen 16 ja 17 artiklaa. Henkilöstösääntöjen 16 artiklan mukaan virkamiehen on noudatettava kunniallisuutta ja pidättyvyyttä hyväksyessään tiettyjä tehtäviä tai etuja. Henkilöstösääntöjen 17 artikla koskee vaitiolovelvollisuutta sellaisten tietojen suhteen, jotka virkamies on saanut hoitaessaan (entisiä) tehtäviään. Arvoisan parlamentin jäsenen tarkoittamassa tapauksessa komissio voi vahvistaa, että se tutkii parhaillaan, voiko komission ympäristöasioiden pääosaston entinen pääjohtaja noudattaa asian kannalta merkityksellisiä henkilöstösääntöjen määräyksiä (16 ja 17 artiklaa) liittyessään British Nuclear Fuels UK:n hallitukseen johtoon kuulumattomana riippumattomana jäsenenä. Tutkimukset on tarkoitus saada päätökseen huhtikuun aikana. Komissio on tutkimusten aikana saanut entiselle virkamiehelle osoitettuun kirjeeseensä vastauksen, jossa entinen virkamies ilmoittaa, että hän ei ole vielä ottanut vastaan kyseisiä tehtäviä. Komissio toteaa arvoisalle parlamentin jäsenelle, että tarkastellessaan tällaisia asioita komissio odottaa virkamiestensä pidättyvän sellaisten tehtävien vastaanottamisesta, jotka johtaisivat eturistiriitaan heidän entisen komissiovirkansa kanssa. Tällaisen eturistiriidan katsotaan yleensä syntyvän, jos uudet tehtävät liittyvät tehtäviin, joita virkamies hoiti komissiossa ja jos hänen on uusia tehtäviä hoitaessaan toimittava vastoin komission kantaa kyseisessä asiassa. Tilanne on sama silloin, kun virkamies saattaa hyötyä edellisten tehtävien hoitamisen yhteydessä saamistaan luottamuksellisista tiedoista. Jos komissio epäilee, että vaitiolovelvollisuutta on rikottu, se tarkastaa asian viipymättä ja tarvittaessa rankaisee tämän velvollisuuden rikkomisesta. Hallinnonuudistukseen sisältyvässä henkilöstösääntöjen muuttamista koskevassa ehdotuksessaan komissio ehdottaa, että 16 artiklan määräyksiä on entisestään tiukennettava siten, että entisen virkamiehen olisi palvelussuhteensa päättymistä seuraavan kahden vuoden ajan ilmoitettava aikomuksistaan harjoittaa ammattitoimintaa toimielimille, joissa hän on toiminut. Samaten ehdotuksessa pyritään tiukentamaan 17 artiklaa sellaisten tietojen julkistamisen osalta, jotka eivät ole vielä julkisia.